Predkladacia správa

 	Vláda SR svojim uznesením č. 364 z 10. apríla 2002 schválila zoznam rozpočtových a príspevkových organizácií navrhnutých na ich premenu na neziskové organizácie poskytujúce všeobecne prospešné služby podľa zákona č. 13/2002 Z. z.. V tomto zozname bola schválená na transformáciu aj príspevková organizácia EKONOM – SERVIS Bratislava v zriaďovateľskej pôsobnosti Ministerstva hospodárstva SR.
    
	V predkladanom materiáli Ministerstvo hospodárstva SR navrhuje vyňať organizáciu EKONOM – SERVIS Bratislava z vyššie uvedeného zoznamu, teda z transformačného procesu a ponechať ju naďalej vo forme príspevkovej organizácie, a to z nasledovných dôvodov:       

-	EKONOM - SERVIS Bratislava je odbornou výskumno-vývojovou organizáciou, ktorá zabezpečuje pre Ministerstvo hospodárstva SR informačné, analytické a programové činnosti,  ako základ pre  prijímanie koncepčných  rozvojových  zámerov a opatrení ministerstva. Prevažná časť týchto činností nemá jednoznačne dodávateľský charakter, vyžaduje si vstup do dokumentov v dispozícii MH SR a úzku súčinnosť odborníkov MH SR. Viaceré činnosti, ktoré táto organizácia pre MH SR už dlhodobo a systematicky zabezpečuje,  nie sú z povahy veci zabezpečiteľné externe. 

-	Činnosti, ktoré EKONOM – SERVIS pre MH SR zabezpečuje, budú aj naďalej pre ministerstvo potrebné. MH SR považuje za účelné využívať pre svoje potreby naďalej odborné kapacity organizácie, s ktorou dlhodobo a bezproblémovo spolupracuje.   Ponechanie organizácie EKONOM – SERVIS Bratislava vo forme príspevkovej organizácie je pre Ministerstvo hospodárstva SR z hľadiska ňou zabezpečovaných činností vhodnejšie a z finančného hľadiska výhodnejšie, ako jej transformácia na neštátnu neziskovú organizáciu. Je predpoklad, že v konkurenčnom prostredí trhu by sa cena poskytovaných služieb zvýšila, čo by znamenalo väčšie finančné zaťaženie, ako financovanie kontraktu, uzatváraného s príspevkovou organizáciou, z rozpočtovej kapitoly MH SR.

Schválenie materiálu nebude mať dopad na zamestnanosť, ako ani finančný, ekonomický  a environmentálny vplyv.